Kim Valentin (V), 2023-04-20:
Først og fremmest vil jeg jo sige, at det er en del af regeringsgrundlaget, at der er et skattestop.
Det betyder, at alle de aftaler, der bliver indgået fra regeringsgrundlagets indgåelse og fremadrettet, vil blive indgået på den måde, at en skat, som man opkræver som en ekstraskat, skal tilbage til det samme område.
Det er den måde, skattestoppet fremadrettet fungerer på.
Og jeg siger det her uddybende, fordi jeg kan høre, at det ikke rigtig er blevet forstået af ordføreren.
Altså, det er jo ikke et spørgsmål om den aftale, som blev indgået i juni måned sidste år.
Den aftale har vi jo selvfølgelig accepteret som arv og gæld i regeringsgrundlaget.
Og den indgår skattestoppet jo ikke i, men det er først fra regeringsgrundlagets indførelse.
Så har vi L 74, forslag til lov om vejafgift.
I Venstre er vi meget dedikerede til den opgave, at vi skal reducere CO 2 -udledningen med 70 pct. i 2030.
Det er det vigtigste.
Det er det, vi har forpligtet os til.
Det er det, befolkningen forventer af os.
Jeg tror selv, at vi i Danmark kan tage internationalt lederskab i forhold til klimaindsatsen.
Det må fordre, at vi selv lever op til vores egne målsætninger.
For at nå disse er der tre områder, som er særlig vigtige: Det er fødevareproduktion, bygninger og transport.
I dag behandler vi et lovforslag på transportområdet.
Grundlaget er en aftale fra 2022, som Venstre ikke var med i.
Vi var ikke med i den, fordi vi ikke syntes, at opgaven blev løst ordentligt, og fordi teknologien til gennemførelse af indsatsen ikke var til stede.
Det er den stadig væk ikke.
Nuvel, vi vedstår arv og gæld i regeringsgrundlaget, og vi synes også, at der er kommet et par vigtige tilføjelser.
Vi glæder os til at drøfte rammer og implementeringstid med aftaleparterne hvert halve år, og vi synes, at det er godt, at der sideløbende med denne lov allerede i 2024 åbnes op for, at vognmænd kan køre med lastbiler med en anden og mere optimal dimensionering og vægt.
Det vil forbedre regnestykket for vognmændene i løbet af de næste mange år.
Vi skal gøre vores transport mere grøn, og det skal vi fortsætte med at presse på for at få gjort.
Jeg har lyttet til mange gode forslag fra branchen og interesseorganisationer, og det kommer jeg til at blive ved med.
Jeg tror, at vi kan forbedre indholdet i aftalen og CO 2 -reduktionen i løbet af de kommende år, når teknologien forbedres.
Intentionen i lovforslaget er således god.
Den, der udleder CO 2 , er den, der betaler.
Nu skal vi bare gøre det muligt at drive vognmandsforretning uden at udlede CO 2 eller i hvert fald udlede så lidt CO 2 som muligt.
Vi begynder med de store lastbiler i 2025 og tager resten med i 2028.
Man kan spørge: Er det muligt?.
Lige nu vil det sikkert betyde højere transportpriser, men vi må også erkende, at omstillingen kommer til at koste penge for alle.
Det vil transportbranchen også gerne deltage i, lytter jeg mig til, og de vil faktisk også gerne være med til at gøre det bedste for alle.
Derfor er det selvfølgelig vigtigt, at vi løbende kigger på rammerne.
Reglerne vil også gælde for udenlandske lastbiler på danske veje.
Det er vigtigt, at dette håndhæves.
Der må ikke ske en konkurrenceforvridning her.
Det ligger også i lovforslaget.
Lovforslaget indfører en national kilometerbaseret vejafgift.
Samtidig går Danmark ud af Eurovignettesamarbejdet.
Der indføres desuden miljøzoner.
Særlig omkring de store byer vil dette have en effekt.
Der vil ikke ske en forvridning af forholdene for land og by, når dette sker, da det netop vil blive dyrere at køre omkring de store byer.
Jeg ser frem til det fortsatte arbejde med denne lovgivning frem til tredjebehandlingen, da vi har en del spørgsmål og bemærkninger, og vi ser frem til, at rammer og implementeringstid efterfølgende skal vurderes hvert halve år.
Venstre støtter med disse bemærkninger forslaget.